ส่วนที่ 1 ข้อมูลสรุป (Executive Summary)

บริษัท สยามเจเนอรัลแฟคตอริ่ง จำกัด (มหาชน)
ประกอบธุรกิจหลักประเภทให้บริการเงินทุนหมุนเวียนระยะสั้น
ในรูปแบบการซื้อลดหนี้การค้าที่ได้โอนสิทธิแล้ว และเป็นหนี้การค้าปกติ (แฟคตอริ่ง) ก่อตั้งขึ้นในปี
2528 ปัจจุบันมีทุนจดทะเบียน 916.56 ล้านบาท มีรายได้หลักร้อยละ 59.09
มาจากสินเชื่อแฟคตอริ่ง อย่างไรก็ตาม บริษัทยังมีบริการสินเชื่อด้านอื่นๆ
ที่จะช่วยเสริมสภาพคล่องให้แก่ธุรกิจได้ เช่น บริการสินเชื่อลิสซิ่ง สินเชื่อสินค้าคงคลัง
บริการหนังสือค้ำประกัน และสินเชื่อบุคคล เป็นต้น

ผลประกอบการของบริษัท ในปี 2548 บริษัทมีกำไรจากการดำเนินงาน (ไม่รวมหนี้สูญที่จัดเก็บได้)
จำนวน 46.00 ล้านบาท เพิ่มขึ้นจากปี 2547 จำนวน 18.86 ล้านบาท
บริษัทมีรายได้จากการจัดเก็บหนี้ (โอนกลับรายการค่าเผื่อหนี้สงสัยจะสูญ) ในปี 2547 และ 2548
จำนวน 88.41 ล้านบาท และ 9.50 ล้านบาทตามลำดับ ทำให้มีรายได้รวมลดลงจาก 203.26
ล้านบาทในปี 2547 เป็น 166.25 ล้านบาทในปี 2548 ในด้านค่าใช้จ่ายดำเนินงาน
บริษัทมีค่าใช้จ่ายดำเนินงานเพิ่มขึ้นจาก 55.82 ล้านบาท เป็น 65.80 ล้านบาท
การตั้งสำรองหนี้สงสัยจะสูญของลูกหนี้รายหนึ่งซึ่งเป็นการโอนสิทธิเรียกร้องขององค์กรหนึ่งที่ก่อตั้งโดยหน่วยงานราชการ
จำนวน 222.60 ล้านบาท ได้รับชำระแล้วบางส่วนจำนวน 77.77 ล้านบาท บริษัทมีกำไรสุทธิ
37.37 ล้านบาท ลดลงจาก 100.66 ล้านบาทในปี 2547 ในส่วนของงบดุล บริษัทมีสินทรัพย์รวม
1,802.05 ล้านบาท เพิ่มขึ้น 436.61 ล้านบาท คิดเป็นร้อยละ 31.98
และยอดลูกหนี้แฟคตอริ่งสุทธิ 786.36 ล้านบาท ลดลงร้อยละ 10.64 ณ 31 ธันวาคม 2548
ในส่วนของทุนจดทะเบียน บริษัทมีการลดทุนจดทะเบียนจาก 1,182.75 ล้านบาท เป็น 916.56
ล้านบาท และมีส่วนของผู้ถือหุ้นจำนวน 331.78 ล้านบาท

ในปี 2548 บริษัทได้รับอนุญาตจากธนาคารแห่งประเทศไทย
และได้เปิดให้บริการสินเชื่อบุคคลตั้งแต่เดือนมิถุนายน เป็นต้นมา ณ 31 ธันวาคม 2548
บริษัทมียอดลูกหนี้สินเชื่อบุคคลจำนวน 35.72 ล้านบาท

สำหรับหนี้ที่ไม่ก่อให้เกิดรายได้ ในปี 2548 ลดลงร้อยละ 2.81 เนื่องจากมีการจัดเก็บได้จำนวน
9.50 ล้านบาท มีการตัดหนี้สูญจำนวน 8.29 ล้านบาท และมีการตั้งสำรองหนี้สงสัยจะสูญเพิ่มขึ้น
จำนวน 2.64 ล้านบาท ทำให้หนี้ที่ไม่ก่อให้เกิดรายได้ของบริษัทเป็น 599.08 ล้านบาท
ซึ่งบริษัทได้มีการตั้งสำรองเผื่อหนี้สงสัยจะสูญครบ 100 % แล้ว

นอกเหนือจากผลการดำเนินงาน คณะกรรมการบริษัทมีนโยบายที่จะให้บริษัทมีบรรษัทภิบาลที่ดี
ภายใต้หลักการของการจัดการอย่างซื่อสัตย์สุจริต ความเป็นอิสระ
และหลีกเลี่ยงความขัดแย้งทางผลประโยชน์ การเปิดเผยข้อมูลอย่างถูกต้อง เพียงพอและทันการณ์
การที่ผู้บริหารทุกระดับชั้นมีความรับผิดชอบ สามารถตรวจสอบได้
รวมถึงการจัดการให้ผู้ถือหุ้นทุกกลุ่มได้รับความเป็นธรรม
โดยให้ความสำคัญกับการปฏิบัติตามกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
และตามแนวทางของตลาดหลักทรัพย์แห่งประเทศไทย ทั้งนี้
บริษัทเชื่อว่าการมีบรรษัทภิบาลที่ดีจะเป็นประโยชน์ในการจัดการให้มีผลประกอบการดีขึ้น
และจะเป็นประโยชน์ต่อผู้ถือหุ้น และนักลงทุนในระยะยาว

นอกจากนั้น ในการจัดทำงบการเงินของบริษัท
และสารสนเทศทางการเงินที่ปรากฏในรายงานประจำปี ได้ผ่านการพิจารณาโดยผู้สอบบัญชี
คณะกรรมการตรวจสอบ และคณะกรรมการบริษัท
ซึ่งเห็นว่างบการเงินดังกล่าวจัดทำขึ้นตามมาตรฐานการบัญชีที่รับรองโดยทั่วไปในประเทศไทย
รวมทั้งมีการเปิดเผยข้อมูลสำคัญอย่างละเอียดและเพียงพอในหมายเหตุประกอบงบการเงิน

ในปี 2548 บริษัทมีการลดทุนจดทะเบียนและทุนที่ชำระแล้วลงจำนวน 591,375,765 บาท
โดยการลดมูลค่าหุ้นที่ตราไว้ของบริษัทจากเดิมหุ้นละ 10.- บาท เป็นมูลค่าหุ้นละ 5.- บาท
เพื่อนำมาชดเชยผลขาดทุนสะสม และเปลี่ยนแปลงมูลค่าหุ้นที่ตราไว้จากมูลค่าหุ้นละ 5.- บาท
เป็นมูลค่าหุ้นละ 1.- บาท พร้อมเพิ่มทุนจดทะเบียนเป็น 916,563,647 บาท
โดยออกหุ้นสามัญเพิ่มทุนจำนวน 325,187,882 หุ้น
เพื่อรองรับใบสำคัญแสดงสิทธิที่ออกให้แก่ผู้ถือหุ้นเดิมจำนวน 295,687,882 หุ้น
และใบสำคัญแสดงสิทธิที่ออกให้แก่กรรมการ และ/หรือพนักงานจำนวน 29,500,000 หุ้น

สำหรับเป้าหมายในการดำเนินธุรกิจปี 2549
บริษัทจะเน้นการขยายสินเชื่อบุคคลไปตามหน่วยงานต่าง ๆ มากขึ้น
เพื่อรองรับความต้องการของผู้บริโภค ส่วนธุรกิจแฟคตอริ่ง
บริษัทได้ปรับกลยุทธ์โดยเน้นความสัมพันธ์อันดีกับลูกค้า การบริการที่หลากหลาย
และการแก้ไขปัญหาสภาพคล่องให้แก่ลูกค้าด้วยบริการต่าง ๆ ของบริษัท
การจัดหาแหล่งเงินกู้ที่มีต้นทุนต่ำเพิ่มเติม การปรับอัตราดอกเบี้ยตามสภาวะตลาดและต้นทุนของบริษัท
โดยบริษัทยังคงมุ่งเน้นการให้บริการแก่ลูกค้าที่มีลูกหนี้เป็นหน่วยงานราชการ รัฐวิสาหกิจ
และ/หรือหน่วยงานที่เกี่ยวข้องกับราชการ และเอกชนขนาดใหญ่ ที่บริษัทมีความเชี่ยวชาญเป็นพิเศษ
ทั้งนี้ บริษัทมุ่งมั่นที่จะพัฒนาองค์กรให้เติบโตไปพร้อม ๆ กับลูกค้าของบริษัท
ด้วยการบริหารงานที่มีประสิทธิภาพ ฐานะทางการเงินที่มั่นคง
และการกำกับดูแลกิจการที่ดีท่ามกลางการแข่งขันที่รุนแรงมากขึ้น
ในส่วนของการแก้ไขและติดตามหนี้ที่มีปัญหา ก็จะได้เร่งให้มีแก้ไขและติดตามอย่างต่อเนื่อง
รวมถึงการรักษาคุณภาพของสินเชื่อใหม่และสินเชื่อเก่าที่มีอยู่ไม่ให้กลายเป็นหนี้เสียเพิ่มเติม